跋楊中齋詩詞集
作者：王義山
朝代：宋

paragraphs: 江西派已遠，後來無聞人。
許大能詩聲，來自浙之濱。
奚奴背錦囊，馬蹄踏青春。
來派江西詩，風月浩無垠。
翩翩佳公子，皆綺紈其身。
惟君獨不然，每恨無書貧。
胸中國子監，所積皆輪囷。
把酒讀君詩，一字一精神。
句裏带梅香，不涴半點塵。
家本住孤山，和靖與卜鄰。
吾聞詩之天，不在巧與新。
纖穠寄淡泊，清峭寓簡淳。
古律尤崛奇，可與子建親。
此詩實兼之，體具衆美純。
載哦長短篇，音節中韶鈞。
少游詞如詩，二者皆逼真。
再拜卷錦還，願言寶所珍。